এবার ফেরার পালা। কিন্তু তখনও আমরা জানতাম না সামনে আমাদের জন্য কত বড় বিপদ অপেক্ষা করছে। আমরা একটি সিএনজি ভাড়া করলাম। সবাই পেছনে বসতেই আমার ছেলে তিস্তান গিয়ে বসলো ড্রাইভারের পাশে। সারা রাত জার্নির ক্লান্ত শরীর। তারপর আবার এতো সময় ঘোরাঘুরি করলাম। গাড়ি ছাড়ার পর কোন সময় যেন আমার ছেলে হাতল ছেড়ে ঘুমিয়ে পড়েছে। তারপর যা দেখলাম- সেটা যেন মহান আল্লাহ কোন মাকে দ্বিতীয়বার না দেখান। আমরা সামনের দিকে তাকিয়ে দেখলাম শরতের কাশফুলের পাপড়িগুলো যেমন ছিটকে এদিক সেদিক চলে যায়, তেমনি আমার ছেলে ছিটকে ব্যস্ত রাস্তার মাঝখানে পড়ে গেলো। এবং আল্লাহর কি অসীম রহমত! হঠাৎ চলন্ত গাড়িগুলোকে কেউ যেন রিমোট কন্ট্রোল দিয়ে থামিয়ে দিয়েছে। আমাদের সিএনজি থামতেই সবাই দৌড়ে ওর কাছে চলে গেলাম। রক্তে চার পাশ মাখামাখি। লোকজনের হাঁক ডাক। আর আমার আকাশ ফাটানো চিৎকারে এক ভয়াবহ অবস্থা। সবাই আমাদের ড্রাইভারকে মারার প্রস্তুতি নিচ্ছে, আমার বাবা নিষেধ করায় বেচারা সে যাত্রা রক্ষা পেলো। রোডের পাশে ওকে এক ডাক্তারের চেম্বারে নিয়ে গেলো সবাই। রক্ত পড়া বন্ধ করে হাতে-পায়ে ব্যান্ডেজ করে দিলেন। এবং এক গাদা ওষুধ নিয়ে আমরা রুমে ফিরে এলাম। সবাই ওকে নিয়ে ব্যস্ত। পেইন কিলার আর অনেক ওষুধ খেয়ে ছেলে ঘুমিয়ে পড়ল। আমাদের আর বেড়ানোর মুড রইল না। যে যেখানে পারল অলস ভঙ্গিতে শুয়ে পড়ল। রাতে আমরা সিদ্ধান্ত নিলাম, সকালেই সবাই ঢাকা ফিরে আসবো। জাফলং যাওয়ার প্ল্যান বাতিল। দুর্ঘটনায় আহত হওয়ার কারণে সারা রাত আমার ছেলে ঘুমিয়ে কাটালো। আর আমরা ঘুমিয়ে, না-ঘুমিয়ে কাটালাম। কিন্তু আমাদের অবাক করে দিয়ে সকালে আমার ছেলে সবাইকে ডেকে উঠালো এবং জাফলং যাওয়ার জন্য তৈরি হতে বললো। তার অটুট মনোবলের কারণে কারো ূউৎসাহ না থাকলেও বাধ্য হয়ে সবাই যাওয়ার জন্য তৈরি হলাম। আমার ছেলে পায়ে বেশি জোর দিয়ে হাঁটতে পারছে না। তবুও কী মনোবল সেটা না দেখলে বিশ্বাস করা যায় না! সকালে নাশতা খেয়ে সবাই জাফলং রওনা দিলাম।